**Informacija dėl daugiabučių namų vidaus šildymo sistemų modernizavimo**

Skaičiuojama, kad daugiabučiuose namuose įrengiant automatizuotus šilumos punktus (vietoje dar likusių 3942 vnt. elevatorinių) bei modernizuojant ir subalansuojant vidaus šildymo ir karšto vandens tiekimo sistemas galima sutaupyti apie 25 proc. šilumos daugiabučiuose namuose ir atitinkamai sumažinti gyventojų mokėjimus už šildymą.



Šildymo ir karšto vandens sistemų modernizavimas apima:

* **Vidaus šildymo** sistemos **subalansavimą**;
* **Karšto vandens** sistemos **subalansavimą**;
* **Termostatinių** ventilių ant šildymo prietaisų įrengimą;
* **Individualios šilumos apskaitos** kiekvienam butui įrengimą **(šilumos kiekio dalikliai)**;
* **Išmanioji (Smart metering) apskaita, įgalinanti** vienalaikį rodmenų nuskaitymą iš daliklių ir karšto vandens skaitiklių butuose (pagal 2012/27/ES Efektyvumo direktyvos reikalavimus).

**Modernizuotos vidaus šildymo ir kv. sistemos užtikrintų:**

* Apie 25 proc. šilumos suvartojimo šildymui ir karšto vandens ruošimui ekonomiją ir atitinkamai mažesnes sąskaitas už šilumos energiją;
* Tolygų visų butų pastate šildymą (neperšildomi ir nešaldomi butai);
* Galimybę reguliuotis šilumą butuose pagal poreikį;
* Individualią daliklinę apskaitą;
* Teisingą atsiskaityti už šilumą ir kv, nemokant už kitus nesąžiningus gyventojus;
* Efektyvumo direktyvos 7, 9, 10 str. įgyvendinimą (energijos taupymas, sąžiningos sąskaitos, vartotojų informavimas, paskatos taupyti energiją ir t.t.).

Įgyvendinus minėtas priemones per metus kiekvienam m2 pastato ploto būtų sutaupoma vidutiniškai apie 30 kWh šilumos. Standartinis 60 m2 butas vidutiniškai suvartoja apie 1140 kWh/mėn. šilumos už 65,4 Eur/mėn. (skaičiuojant 2016-2017 m. šildymo sezono šilumos vidutine kaina 5,74 ct/kWh su PVM.). Po modernizacijos standartinis 60 m2 butas skaičiuojama suvartos apie 840 kWh/mėn. šilumos už vidutiniškai 48,2 Eur/mėn. Vidutiniškai apie 17 Eur./mėn. gyventojams mokėjimai už šilumą būtų mažesni.

Šalyje centralizuotai šildoma apie 30 mln. m2 sovietinės statybos nerenovuotų daugiabučių, todėl bendras metinis sutaupymų potencialas sudarytų apie 900 GWh ir reikšminga dalimi prisidėtų prie Energijos vartojimo efektyvumo direktyvos nuostatų įgyvendinimo pas galutinius vartotojus.

Skaičiuojant, kad vieno automatizuoto šilumos punkto įrengimas kainuoja apie 8500 eur. (šalies daugiabučiuose yra 3942 neautomatizuotų punktų), o subalansuoti vidaus šildymo ir karšto vandens sistemas bei įrengti individualią apskaitą ir reguliavimą kainuoja apie 15 Eur/ m2 (viso 30 mln. m2), investicijų poreikis sudarytų apie 450 mln. Eur. Sutaupymai galėtų siekti apie 48 mln. Eur per metus.

**Paramos poreikis**

Jei paramos intensyvumas būtų 50 proc., tai visos paramos poreikis būtų apie 225 mln. Eur. Gyventojų investicijų atsipirkimo laikas – mažiau nei 5 metai.

Iki 2020 m. pabaigos realu įgyvendinti šį projektą pusėje daugiabučių namų, tuomet paramos poreikis 112,5 mln. Eur., gyventojams reikėtų prisidėti vidutiniškai apie 7,5 Eur. /m2, t.y butui vidutiniškai apie 450 Eur.

Daugiabučių namų vidaus šildymo ir karšto vandens sistemų modernizavimo projektas galėtų būti įgyvendinamas gana greitai, nes pagrindiniai darbai vyktų namų rūsiuose ir koridoriuose, o gyventojų butuose darbininkai užtruktų iki 4 val. laiko. Po darbų pabaigos gyventojai iškart pajustų naudą: galėtų reguliuotis šildymą atskiruose kambariuose pagal savo poreikius, nebeliktų peršildomų arba šąlančių butų, nebeliktų galimybės piktnaudžiauti nedeklaruojant karšto vandens, o svarbiausia – šis projektas neturėtų įtakos Aplinkos ministerijos organizuojamai daugiabučių namų renovacijai, kuomet pastatas apšiltinamas ir pasiekiama A, B, ar C energijos efektyvumo klasė. Tikėtina, kad po sistemų modernizavimo daliai daugiabučių sumažėjus šilumos suvartojimui pilna namo renovacija taptų netikslinga.